**נאומי אוסקה** (ביפנית: **大坂なおみ**, באנגלית: **Naomi Osaka**; נולדה ב-16 באוקטובר 1997) היא טניסאית יפנית מקצוענית. בשיאה (28 בינואר 2019) דורגה במקום הראשון בעולם לפי דירוג ה-WTA וכיום (אפריל 2022) מדורגת במקום ה-36.

הישג השיא שלה הוא 4 זכיות בגראנד סלאם, מהן שתיים באליפות ארצות הברית (2018 ו-2020) ו-2 באליפות אוסטרליה הפתוחה (2019 ו-2021). היא הטניסאית היפנית הראשונה שזוכה בטורניר גראנד סלאם.

בשנת 2020 הופיעה ברשימה 100 האנשים המשפיעים השנתית של מגזין טיים, טיים 100.

ביוגרפיה
--------

אוסקה נולדה באוסקה שביפן, בת לאם יפנית ואב מהאיטי. בגיל שלוש עברה עם משפחתה לניו יורק שבארצות הברית. כשהייתה בת 11, חזרה ליפן, שם גרה עד שהחלה קריירת הטניס המקצועית שלה.

### 2014

ביולי 2014 העפילה לראשונה להגרלה הראשית של טורניר WTA, היא גברה בסיבוב הראשון של טורניר בנק אוף ווסט קלאסיק על סמנתה סטוסור ובסיבוב השני הפסידה לאנדריאה פטקוביץ'. ב-2015 זכתה בטורניר הראווה של הכוכבות העולות שהתקיים במסגרת אליפות סבב ה-WTA, לאחר ניצחון בגמר על קרולין גרסיה.

### 2016

ב-2016 העפילה לראשונה לטורניר גראנד סלאם והודחה בסיבוב השלישי של אליפות אוסטרליה הפתוחה. בהמשך השנה העפילה גם לסיבוב השלישי באליפות צרפת הפתוחה ובאליפות ארצות הברית הפתוחה. בטורניר טוראי פאן פסיפיק שהתקיים בספטמבר 2016 העפילה לגמר ה-WTA הראשון שלה בו הפסידה לקרוליין ווזניאקי. בתום העונה זכתה בתואר הטניסאית החדשה של השנה מטעם ה-WTA וסיימה במקום ה-40 בעולם.

### 2017

באליפות וימבלדון שנערכה ביולי 2017 הגיעה אוסקה לסיבוב השלישי שבו הפסידה לונוס ויליאמס מארצות הברית בשתי מערכות (7-6(7-3), 6-4).

באליפות ארצות הברית שנערכה בספטמבר אותה שנה היא הגיעה לסיבוב השלישי שבו הפסידה לקאיה קאנפי מאסטוניה ב-3 מערכות (6-3, 2-6, 7-5). בסיבוב הראשון היא חוללה הפתעה לאחר שניצחה את אנג'ליק קרבר מגרמניה (6 בעולם) בשתי מערכות (3–6, 1-6).

### 2018

ב-2018 העפילה לסיבוב הרביעי באליפות אוסטרליה הפתוחה בו הודחה על ידי המדורגת ראשונה סימונה האלפ. במרץ 2018 ניצחה בטורניר אינדיאן וולס מאסטרס, בדרך לתואר גברה בסיבוב הראשון על מריה שראפובה, ברבע הגמר על קרולינה פלישקובה, בחצי הגמר על סימונה האלפ ובגמר על דריה קסטקינה. בעקבות ניצחונה העפילה למקום ה-19 בעולם.

באליפות ארצות הברית שנערכה בספטמבר אותה שנה היא זכתה בתואר לאחר ניצחון בגמר על סרינה ויליאמס בשתי מערכות (6-2, 6-4) ובכך הפכה ליפנית הראשונה שזוכה בטורניר גראנד סלאם. בעקבות הזכייה בתואר היא עלתה למקום השביעי בעולם. על הזכייה העיבה תקרית בין סרינה לשופט, במהלכה ויליאמס הטיחה בו: "גנב, גנבת לי נקודה. לא תשפוט אותי יותר לעולם", ועל כך נענשה במשחקון בשלב קריטי של המשחק. לאחר האירוע אמרה אוסקה: "כי הניצחון היה "קצת מריר" ו"זה לא היה בהכרח הזיכרון המאושר ביותר."

### 2019

באליפות אוסטרליה הפתוחה שנערכה בינואר 2019 זכתה אוסקה בתואר לאחר ניצחון בשלוש מערכות על פטרה קביטובה מצ'כיה (7–6(7–2), 5–7, 6–4), ובכך השלימה זכייה שנייה ברציפות בטורניר גראנד סלאם, ועלתה למקום הראשון בעולם. באליפות וימבלדון היא הודחה בסיבוב הראשון ובאליפות ארצות הברית הפתוחה הודחה בשמינית הגמר. היא זכתה בשנה זו באליפות סין הפתוחה לאחר ניצחון בגמר על אשלי ברטי.

אוסקה הייתה הספורטאית האישה שהרוויחה הכי הרבה כסף ב-2019, בה הרוויחה 37.4 מיליון דולר. היא דורגה במקום ה-29 ברשימת 100 הספורטאים המרוויחים ביותר באותה שנה, שפרסם מגזין פורבס, לאחר ששנה קודם לכן לא הופיע ברשימה כלל.

### 2020

באליפות אוסטרליה הפתוחה הגיעה אוסקה לסיבוב השלישי שבו הפסידה לקוקו גוף מארצות הברית בשתי מערכות (6-3, 6-4).

בשל מגפת הקורונה לא נערכו משחקים ממרץ ועד סוף יולי. בטורניר הראשון שבו השתתפה לאחר המגפה, אליפות סינסינטי שנערכה באוגוסט הגיעה אוסקה לשלב הגמר אך פרשה בשל פציעה. יריבתה ויקטוריה אזרנקה מבלארוס זכתה בתואר.

באליפות ארצות הברית הפתוחה, זכתה אוסקה בתואר ליחידות לאחר ניצחון במשחק הגמר על ויקטוריה אזרנקה ב-3 מערכות (1–6, 6–3, 6–3). הייתה זו זכייתה השנייה באליפות ארצות הברית והשלישית בטורניר גראנד סלאם.

### 2021

באליפות אוסטרליה הפתוחה שנערכה בפברואר 2021 היא ניצחה במשחק הגמר את ג'ניפר בריידי מארצות הברית בשתי מערכות (6–4, 6–3). בשלב חצי הגמר היא ניצחה את סרינה ויליאמס בשתי מערכות (6–3, 6–4).

באותה שנה פרשה אוסקה מאליפות צרפת הפתוחה אחרי משחק הפתיחה שלה, אותו ניצחה, בעקבות סירובה להופיע למסיבת עיתונאים שלאחר המשחק, כמתחייב מתקנות הפדרציה הבינלאומית לטניס. עוד לפני הטורניר הודיעה אוסקה שהיא תסרב לעמוד בהתחייבויות כלפי העיתונות, מאחר שלדבריה, שאלות אחרי משחק "פוגעות בבריאותה הנפשית", ונועדו "לחבוט בבני אדם אחרי שנפלו". היא לא התייצבה למסיבת העיתונאים אחרי ניצחונה על הרומניה פטריצ'יה מריה טיג ב-30 במאי 2021, ובשל כך נקנסה ב-15,000 דולר, והוזהרה מהשלכות נוספות אם תמשיך להפר את קוד ההתנהגות ולפגוע בכבוד העיתונאים. לאחר שהוזהרה, התייצבה אוסקה לריאיון אחרי המשחק על המגרש, וב-31 במאי היא הודיעה על פרישתה מהטורניר, ולמעשה, פרשה מסבב הגראנד סלאם.

אוסקה נבחרה להדליק את הלפיד האולימפי בטקס פתיחת אולימפיאדת טוקיו (2020).

ב-4 בספטמבר 2021 הודיע אוסקה שהיא לוקחת הפסקה לזמן בלתי מוגבל מהשתתפות בתחרויות הסבב המקצועני לנשים. זאת, אחרי שבסיבוב השלישי של אליפות ארצות הברית הפתוחה 2021, שבה דורגה שלישית, היא הפסידה במפתיע לטניסאית הקנדית ליילה אנני פרננדס, שהייתה בלתי מדורגת בתחרות.

אוסקה הופיעה ברשימת 40 Under 40 לשנת 2021 של מגזין פורצ'ן.

### גביע הפדרציה וגביע הופמן

אוסקה חברה משנת 2017 בנבחרת גביע הפדרציה של יפן. בשנת 2018 ייצגה את יפן במסגרת תחרויות גביע הופמן.

חיים אישיים
-----------

אוסקה והראפר קורדאה במערכת יחסים מאז 2019. ביולי 2023, הזוג הפכו להורים לתינוקת לאחר שהכריזה על הריונה באינסטגרם בינואר.

קישורים חיצוניים
----------------

ויקישיתוף מדיה וקבצים בנושא **נאומי אוסקה** בוויקישיתוף
* 

* אתר האינטרנט הרשמי של נאומי אוסקה (באנגלית וביפנית)
* נאומי אוסקה, ברשת החברתית פייסבוק

* נאומי אוסקה, ברשת החברתית אקס (טוויטר)

* נאומי אוסקה, ברשת החברתית אינסטגרם

* נאומי אוסקה, ברשת החברתית טיקטוק

* נאומי אוסקה, באתר olympedia.org

* נאומי אוסקה, באתר ה-WTA

* נאומי אוסקה, באתר ה-ITF

* נאומי אוסקה, באתר גביע הפדרציה
* אתר למנויים בלבד אמיר ענבר, מאז שהעזה לנצח את סרינה ויליאמס, הכל מעצבן את נאומי אוסקה, באתר הארץ, 9 באוקטובר 2018
* ליאור ברטל, ‏שחקנית הטניס נאומי אוסקה היא הספורטאית המרוויחה ביותר בשנה החולפת עם 37.4 מיליון דולר, באתר דבר העובדים בארץ ישראל, 24 במאי 2020

הערות שוליים
------------

1. ↑  Naomi Osaka: The 100 Most Influential People of 2020, Time
2. ↑  ליאור ברטל, ‏שחקנית הטניס נאומי אוסקה היא הספורטאית המרוויחה ביותר בשנה החולפת עם 37.4 מיליון דולר, באתר דבר העובדים בארץ ישראל, 24 במאי 2020
3. ↑  Haring, Bruce & andreeva, Nellie (May 31, 2021). Tennis Star Naomi Osaka Withdraws From French Open Amid Media Snub Controversy. Deadline Hollywood. retrieved May 31, 2021
4. ↑  מערכת ספורט 1, נאומי אוסקה לאחר הדלקת הלפיד: ההישג הספורטיבי הגדול בחיי, באתר ספורט 1, ‏5 ביוני 2021
5. ↑  Armen, Bryan (September 4, 2021). Tearful Naomi Osaka questions future after US Open loss to Leylah Fernandez. The Guardian. Retrieved September 4, 2021
6. ↑  עם דמעות בעיניים, נאומי אוסקה הודיעה: "לוקחת הפסקה מטניס", באתר ynet, 4 בספטמבר 2021
7. ↑  40 Under 40, Fortune (באנגלית)
8. ↑  Carly Thomas, Naomi Osaka Welcomes First Baby With Rapper Cordae, The Hollywood Reporter, ‏2023-07-11 (באנגלית אמריקאית)

| פרס ה-BET לספורטאית השנה |
| --- |
| 

|  |
| --- |
| סרינה ויליאמס (2001) • סרינה ויליאמס (2002) • סרינה ויליאמס (2003) • סרינה ויליאמס (2004) • סרינה ויליאמס (2005) • ונוס ויליאמס (2006) • סרינה ויליאמס (2007) • קנדיס פארקר (2008) • סרינה ויליאמס (2009) • סרינה ויליאמס (2010) • סרינה ויליאמס (2011) • סרינה ויליאמס (2012) • גבי דאגלס (2013) • סרינה ויליאמס (2014) • סרינה ויליאמס (2015) • סרינה ויליאמס (2016) • סרינה ויליאמס (2017) • סרינה ויליאמס (2018) • סרינה ויליאמס (2019) • סימון ביילס (2020) • נאומי אוסקה (2021) • נאומי אוסקה (2022) • אנג'ל ריס (2023) |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 117642582X
* LCCN: n2019036466
* VIAF: 213154923728963780001
* WorldCat: lccn-n2019036466

 |